b'\n_START_ARTICLE_\nLloren\xc3\xa7 m\xc3\xa0rtir\n_START_SECTION_\nHagiografia\n_START_PARAGRAPH_\nLa tradici\xc3\xb3 situa el seu naixement a Osca, a la Tarraconense. Quan Sixt II fou nomenat Papa el 257, Lloren\xc3\xa7 fou ordenat diaca i encarregat d\'administrar els b\xc3\xa9ns de l\'Esgl\xc3\xa9sia i tenir cura dels pobres. Per aquesta tasca \xc3\xa9s considerat un dels primers arxivers i tresorers de l\'Esgl\xc3\xa9sia i \xc3\xa9s el patr\xc3\xb3 dels bibliotecaris._NEWLINE_Durant la persecuci\xc3\xb3 dels cristians sota l\'administraci\xc3\xb3 de l\'emperador Valeri\xc3\xa0 I al 258 molts sacerdots i bisbes foren condemnats a mort, mentre que els cristians que pertanyien a la noblesa o al senat eren privats dels seus b\xc3\xa9ns i enviats a l\'exili. El Papa Sixt II fou una de les primeres v\xc3\xadctimes d\'aquesta persecuci\xc3\xb3 i fou crucificat el 6 d\'agost. Una llegenda citada per Sant Ambr\xc3\xb2s diu que Lloren\xc3\xa7 es trob\xc3\xa0 amb Sixt en el seu cam\xc3\xad cap a la crucifixi\xc3\xb3 i li pregunt\xc3\xa0: "On vas, estimat pare, sense el teu fill? On vas, sant pare, sense el teu diaca? Mai has anat a l\'altar de sacrificis sense el teu servidor, i ara desitges fer-ho sense mi?" i Sixt respongu\xc3\xa9: "D\'aqu\xc3\xad a tres dies em seguir\xc3\xa0s". I segons la tradici\xc3\xb3, aix\xc3\xad fou, ja que el dia 10 d\'agost fou posat en una graella i cremat viu en una foguera.\n_START_SECTION_\nVeneraci\xc3\xb3\n_START_PARAGRAPH_\nSant Lloren\xc3\xa7 \xc3\xa9s un dels sants m\xc3\xa9s \xc3\xa0mpliament venerats per l\'Esgl\xc3\xa9sia Cat\xc3\xb2lica Romana. El seu martiri succe\xc3\xad al principi de la hist\xc3\xb2ria de l\'Esgl\xc3\xa9sia i per aix\xc3\xb2 moltes altres tradicions cristianes tamb\xc3\xa9 el veneren._NEWLINE_\xc3\x89s patr\xc3\xb3 de la ciutat d\'Osca, on es creu que van n\xc3\xa9ixer i a Roma on va morir. \xc3\x89s tamb\xc3\xa9 el patr\xc3\xb3 dels bibliotecaris, cuiners i miners. El dia 10 d\'agost el reliquiari que cont\xc3\xa9 el seu cap cremat \xc3\xa9s exposat al Vatic\xc3\xa0 per ser venerat.\n_START_SECTION_\nRel\xc3\xadquies\n_START_PARAGRAPH_\nLloren\xc3\xa7 fou enterrat a la Via Tiburtina, a les catacumbes de Cir\xc3\xadaca, per Hip\xc3\xb2lit i Just\xc3\xad. Constant\xc3\xad I el Gran f\xc3\xa9u construir-hi un petit oratori en honor al m\xc3\xa0rtir, que es convert\xc3\xad en punt de parada dels itineraris de peregrinaci\xc3\xb3 a les tombes dels m\xc3\xa0rtirs romans al segle VII. El papa Damas I reconstru\xc3\xad l\'esgl\xc3\xa9sia, coneguda actualment com a Basilica di San Lorenzo fuori le Mura. Al lloc del martiri hi trobem la Basilica di San Lorenzo in Panisperna i on es va dictar sent\xc3\xa8ncia, a l\'antic temple rom\xc3\xa0 d\'Antoni i Faustina, al F\xc3\xb2rum, s\'aixec\xc3\xa0 l\'esgl\xc3\xa9sia de San Lorenzo in Miranda. La graella utilitzada per martiritzar-lo fou guardada pel papa Pasqual II a l\'esgl\xc3\xa9sia de San Lorenzo de Lucina, es desconeix qui la conservaren d\'en\xc3\xa7\xc3\xa0 la seva utilitzaci\xc3\xb3 al segle III.\n_START_SECTION_\nPatronatge a Catalunya\n_START_PARAGRAPH_\nEl sant \xc3\xa9s patr\xc3\xb3 d\'algunes poblacions que duen el seu nom; \xc3\xa9s l\'advocat del foc i dels oficis que treballen amb el foc com els forners, terrissers o vidriers, per tal de demanar-li protecci\xc3\xb3 davant els incendis. Tamb\xc3\xa9 se l\'invoca per tal de demanar protecci\xc3\xb3 contra els incendis als boscos, habituals en l\'\xc3\xa8poca de la seva festivitat._NEWLINE_La seva festa s\'escau quan hi ha la pluja d\'estels dels Perseids, coneguda popularment com a Ll\xc3\xa0grimes de Sant Lloren\xc3\xa7.'